Boer sterf ná trekker van berg afstort | Netwerk24
Deur Jaco Nel 05 Mei 2019 00:04
'n Geliefde lusernboer van Lydenburg in Mpumalanga is dood nadat sy trekker sowat 50 meter bergaf gerol het.
Robbie Moldenhauer (54) se buurman Frans Winterbach bespiegel dat die trekker se brieke ingegee het of dat die trekker "uit rat gespring het" terwyl hy teen die steil afdraand op sy plaas gery het.
Dood: Robbie Moldenhauer
"Ons weet eintlik glad nie of daar enigiets anders fout was nie," sê Winterbach. "Ons raai net, want dít is maar wat gewoonlik met 'n trekker in so 'n frats­ongeluk gebeur."
Winterbach sê Moldenhauer het op 'n steil, klipperige pad verongeluk, 'n pad wat hy daagliks gery het. Die trekker het ten tyde van die ongeluk 'n sleepwa gehaak gehad, maar Winterbach sê daar was niks op die wa nie.
"Ek dink hy het maar net met die leë wa rondgery, miskien omdat hy nie lus was om die sleepwa los te haak nie."
Moldenhauer se werkers het verlede Dinsdag tussen 12:00 en 13:00 'n geraas gehoor en op die ongeluk afgekom.
Deon Broekman van Rapid Response, 'n sekerheidsmaatskappy, sê hulle was eerste op die toneel, maar Moldenhauer was toe reeds dood. "Hy het baie ver geval," sê Broekman. Hy sê die paadjie waarop hy gery het is "veel bergagtiger as wat mense besef".
'n Gedenkdiens is gister vir Moldenhauer op Lydenburg gehou. Sy vrou, Heidi, was steeds te geskok om met Rapport te praat.